«Кавказ» ансамблым и ехъулIэныгъэ
Мэкъуауэгъуэм и 14 — 18-хэм Сочэ къалэ щекIуэкIа «Лазурная волна — Сочи -2019» еплIанэ дунейпсо макъамэ чемпионатым ди республикэм щыщ «Кавказ» цIыхубэ ансамблыр хэтащ.
Ар къызэрагъэпэщат Дунейпсо Арт комитетым, Урысейм и Арт лъэпкъ комитетым, УФ-м ЩэнхабзэмкIэ, Егъэджэныгъэмрэ щIэныгъэмкIэ я министерствэхэм, Гнесинхэ я цIэр зезыхьэ Музыкэ Академием, ТворчествэмкIэ дунейпсо академием, Евразием и композиторхэм я зэгухьэныгъэм, Лазаревскэ щIыналъэм и лъэпкъ щэнхабзэ центрым. Зэпеуэм и «Эстраднэ уэрэд» Iыхьэм япэ увыпIэр къыщихьащ «Кавказ» цIыхубэ ансамблым. Абы хэтхэм ягъэзэщIащ «Адыгэ къафэ» уэрэд дахэр.
«ЦIыхубэ уэрэд» Iыхьэр ныбжькIэ зэщхьэщыхауэ щытати, абыи къыщыхэжаныкIащ ансамблым и уэрэджыIакIуэхэу БатIитIэ Мухьэмэдрэ Щхьэгъум Борисрэ. Абыхэм ягъэзэщIащ «Нартыжь уэрэдымрэ», «Сэнджэлеймрэ».
ТекIуахэм хуагъэфэщащ щIыхь тхылъхэмрэ медалхэмрэ.
Чылар Аринэ.
